**Δράση 2. Θήρα-Θηρασιά, 31-05-2023**

Στο πλαίσιο επιμορφωτικών δράσεων, η Σύμβουλος Εκπαίδευσης ΠΕ60 Νηπιαγωγών Κυκλάδων, Δρ Ζωή Αποστόλου, οργάνωσε και πραγματοποίησε διά ζώσης επιμορφωτική συνάντηση – ημερίδα για τους εκπαιδευτικούς των Νηπιαγωγείων των νήσων Θήρας και Θηρασιάς, στις 31 Μάϊου 2023 στη νήσο Θήρα, με θέμα: **«*Νέα Προγράμματα Σπουδών για το Νηπιαγωγείο. Συνέχεια/ασυνέχεια των πρακτικών γραμματισμού από το Νηπιαγωγείο στο Δημοτικό Σχολείο. Καλές Πρακτικές*»**.

Η ημερίδα πραγματοποιήθηκε στον συνεδριακό χώρο του Δημοτικού Αθλητικού Πολιτιστικού Περιβαλλοντικού Οργανισμού Σαντορίνης (ΔΑΠΠΟΣ) στα Φηρά, με την ευγενική χορηγία του ΔΣ του οργανισμού και ιδιαιτέρως του προέδρου κ. Β. Αλαφούζου, τον οποίο και ευχαριστούμε θερμά.

Η συμμετοχή όλων των εκπαιδευτικών της περιφέρειας ήταν υποχρεωτική.

Οι εισηγήσεις ήταν οι εξής:

* ***«Νέα Προγράμματα Σπουδών για το Νηπιαγωγείο. Καινοτομίες, προκλήσεις και προοπτικές»****.* Εισηγήτρια: Δρ Ζωή Αποστόλου
* ***«Πρακτικές γραμματισμού: Συνέχεια/ασυνέχεια από το Νηπιαγωγείο στο Δημοτικό Σχολείο»****.* Εισηγήτρια: Δρ Ζωή Αποστόλου
* ***«Με ένα κόκκινο μπαλόνι γίνομαι επιστήμονας, ταξιδεύω, γνωρίζω τον κόσμο και αναστοχάζομαι για τα δικαιώματα των παιδιών όλου του κόσμου»***. Παρουσίαση μιας καλής πρακτικής που αφορά τις μαθησιακές περιοχές: STEM, ρομποτική, ανθρώπινα δικαιώματα, μαθηματικά, γραμματισμός, κλπ. Εισηγήτρια: Δρ Ζωή Αποστόλου

Παράλληλα πραγματοποιήθηκε **ομαδοσυνεργατικό εργαστήριο σχεδιασμού και οργάνωσης μιας καλής πρακτικής γραμματισμού** για την ενίσχυση της συνέχειας και την ομαλή μετάβαση των μαθητών από το Νηπιαγωγείο στο Δημοτικό σχολείο, με συμμετοχή όλων των εκπαιδευτικών.

Η ημερίδα ολοκληρώθηκε με τον αναστοχασμό και την ανατροφοδότηση των επιμορφωτικών δράσεων από τις συμμετέχουσες εκπαιδευτικούς.

Η δια ζώσης συνάντηση όλων των εκπαιδευτικών των δύο νησιών μεταξύ τους αλλά και με τη Σύμβουλο Εκπαίδευσης, συνυφασμένη με τη συγκυρία υπέρβασης της «απομόνωσης» στην οποία μας καθήλωσε η πανδημία και τα συμπαρομαρτούντα της, αποτέλεσε μια μοναδική ευκαιρία «μοιράσματος», επικοινωνίας και ανταλλαγής οπτικών και εμπειριών. Οι εκπαιδευτικοί συμμετείχαν με ιδιαίτερο ενθουσιασμό και ζέση διατυπώνοντας απορίες, καταθέτοντας προβληματισμούς και ανησυχίες αλλά κυρίως κοινωνώντας εμπειρίες και καλές πρακτικές. Όλα αυτά λειτούργησαν ως αφόρμηση δέσμευσης από μέρους της Συμβούλου Εκπαίδευσης για σχεδιασμό και οργάνωση επιπλέον δια ζώσης συναντήσεων, αλλά και ως παρακαταθήκη για περισσότερες συνεργασίες και «βιωματικές» δράσεις στο μέλλον.